TARYBOS SPRENDIMAS
2005 m. gruodžio 2 d.
dėl Čekijos Respublikos ir Lenkijos Respublikos įstojimo į Europos Sąjungą poveikio Europos bendrijos dalyvavimui Konvencijoje dėl Oderio apsaugos tarptautinės komisijos ir Konvencijoje dėl Elbės apsaugos tarptautinės komisijos
(2005/884/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2003 m. Stojimo aktą, ypač į jo 57 straipsnį,
atsižvelgdama į Komisijos pasiūlymą,
kadangi:
(1)
Europos bendrijos dalyvavimas Konvencijoje dėl Oderio apsaugos tarptautinės komisijos (1) ir Konvencijoje dėl Elbės apsaugos tarptautinės komisijos (2) (toliau - Oderio ir Elbės konvencijos) buvo būtinas, kadangi konvencijos buvo sudarytos su trečiosiomis šalimis ir reguliavo į Bendrijos aplinkos politikos sritį patenkančius klausimus.
(2)
Nuo 2004 m. gegužės 1 d., į Europos Sąjungą įstojus Čekijos Respublikai ir Lenkijos Respublikai, visos Oderio ir Elbės konvencijų susitariančiosios šalys yra Europos Sąjungos valstybės narės. Todėl nebėra pagrindo Bendrijos sutikimui, kad tokios konvencijos taptų jai privalomos. Nuo šio momento Bendrijos dalyvavimas nebėra būtinas.
(3)
Be to, Europos Sąjungos plėtra iš pagrindų pakeitė teisinius susitariančiųjų šalių santykius. Po įstojimo svarbiausi Oderio ir Elbės konvencijų tikslai gali būti pasiekti Bendrijos teisės aktuose nustatytomis priemonėmis.
(4)
2003 m. Stojimo akte tokia padėtis nebuvo konkrečiai numatyta, todėl reikia priimti reikiamas priemones pagal jo 57 straipsnį, leidžiantį ištaisyti tokias spragas.
(5)
Todėl reikėtų pabrėžti, kad nuo įstojimo dienos Bendrija nebėra Oderio ir Elbės konvencijų susitariančioji šalis ir kad gali prireikti imtis tam tikrų pereinamojo laikotarpio priemonių,
PRIĖMĖ ŠĮ SPRENDIMĄ:
1 straipsnis
1. Nuo 2004 m. gegužės 1 d. Europos bendrija nebėra Konvencijos dėl Oderio apsaugos tarptautinės komisijos ir Konvencijos dėl Elbės apsaugos tarptautinės komisijos susitariančiąja šalimi.
2. Jei reikia, Komisija susitaria su Čekijos Respublika, Vokietijos Federacine Respublika ir Lenkijos Respublika dėl bet kokių pereinamojo laikotarpio problemų, kurios gali iškilti dėl to, kad Bendrija nebedalyvauja Oderio ir Elbės konvencijose, sprendimo.
2 straipsnis
Šis sprendimas yra skirtas Čekijos Respublikai, Vokietijos Federacinei Respublikai ir Lenkijos Respublikai.
Priimta Briuselyje, 2005 m. gruodžio 2 d.